﻿Ioan MILICĂ LITERATURA DE BUCĂTĂRIE n ciuda materialului documentar aflat la dispoziția cercetătorilor, culturii române îi lipsește, încă, o istorie a gustului gândită din unghi antropologic, ca panoramă a scrierilor în care se oglindesc obișnuințele noastre culinare și civilizația statului la masă. De la rețetele de gătit risipite prin manuscrise și scrisori până la listele de mirodenii ascunse prin documentele uitate de oameni și de timp, trecând prin cărțile de bucate și prin scrierile călătorilor străini, literatura de bucătărie și codul bunelor maniere alimentare furnizează indicii și instantanee din spectacolul unei lumi în care Orientul și Occidentul se suprapun. Elocventă pentru bazarul de gusturi și arome care domnește în regiunile istorice locuite de români este babilonia etimologică din vocabularul culinar românesc. Denumirea tocănițelor e ungurească, cea a cozonacului e bulgărească, ciorbele, sarmalele, ghiveciurile și magiunurile au prototipuri turcești, saramura e grecească, șnițelul e nemțesc și multe deserturi sunt franțuzești. Mai aproape de zilele noastre, spaghetele, pizza și lasagna sunt de proveniență italiană (această influența culinară are, la noi, o vechime de vreo trei sute de ani) și, în plus, consumăm cu entuziasm felurite soiuri de fast-food, semn că anglicismele ‒ chips, grill, hamburger, hot dog ‒ se fixează în uz trecând mai întâi prin stomac. Fără a epuiza lista straturilor etimologice, putem să completăm lista de mâncăruri cu preparatele arăbești, indiene și chinezești care își vor nemuri numele în dicționarele limbii române. Circulația internațională a multor denumiri de ingrediente și preparate de origine orientală sau occidentală ‒ peste 24.000 de cuvinte înregistrate în cunoscutul Dictionary of Food. International Food and Cooking Terms from A to Z (2005), publicat de Charles Sinclair ‒ indică o globalizare accelerată a minunilor bucătăriei, manifestată în dauna specificului alimentar local. Ca și în cazul vestimentației, în care s-a instaurat deja domnia unui cod cvasi-universal, pe teren culinar suntem mai aproape decât oricând de imperiul unei noi ordini care ar putea avea ca urmare nivelarea papilară a umanității. Totuși, într-o lingură de mâncare stă ascuns un întreg univers. Aceasta e constatarea prin care putem rezuma rezultatele unor explorări lingvistice de încredere, întreprinse de specialiști precum Petronela Savin, autoarea câtorva lucrări notabile dedicate terminologiei alimentare românești. Ceea ce, prin titlu, am considerat drept literatură de bucătărie se concretizează într-un repertoriu deschis de texte al căror nucleu este constituit de rețetele culinare. Ar fi, însă, nedrept să restrângem sfera literaturii de bucătărie doar la străvechiul gen al rețetelor, în condițiile în care, în Europa secolului al XVIII-lea, se naște o specie distinctă de discurs erudit, discursul care are ca obiect și ca pretext sofisticata uniune dintre priceperea de a găti și arta delectării, adică discursul gastronomic, materializat în lucrări precum Fiziologia gustului (1825), capodoperă a magistratului Jean Anthelme Brillat- Savarin (1755-1826), om de spirit și de lume pe care unii dintre cărturarii contemporani îl numără printre părinții literaturii panoramice, în timp ce filozofi precum Michel Onfray îi găsesc loc în galeria de portrete a iubitorilor de înțelepciune. Deși înrudite, cele două feluri de scriitură nu se confundă. În ciuda ocazionalelor ornamentări retorice, literatura culinară nu se îndepărtează de propriul ei obiect, rafinarea priceperii de a găti. Pe de altă parte, discursul gastronomic ne apare ca punere în scenă a unei parade de cunoștințe, impresii și comentarii, iar criticul gastronom ni se înfățișează ca regizor al respectivului montaj. Dincolo de deosebirile stilistice rămâne statornică diferența creată de trecerea vremii. Literatura rețetelor culinare e veche de când lumea, discursul gastronomic e tânăr, ireverențios și plin de vervă. Putem, deci, da crezare asirologului Jean Bottéro ‒ cunoscut la noi drept coautor al volumului Cea mai frumoasă istorie a lui Dumnezeu (Editura Art, 2008) ‒ atunci când afirmă că rețetele alcătuiesc un gen literar al cărui început coincide cu zorii istoriei scrisului (a se vedea The Oldest Cuisine in the World. Cooking in Mesopotamia, 2004). Mai precis, literatura instrucțională a rețetelor păstrate pe tăblițele de lut imprimate cu scriere cuneiformă atestă, alături de alte tipuri de texte: administrative, comerciale, epistolare, juridice, literare, religioase ș.a., existența unor nuclee stilistice ale limbii scrise: literar, religios, administrativ, economic, epistolar, științific și tehnic. Dacă adăugăm că cele mai vechi rețete culinare păstrate în izvoare scrise datează de la mijlocului mileniului al treilea î.Hr., ne pare cu totul inexplicabilă rezerva multor stilisticieni români și străini de a recunoaște existența și stabilitatea unui registru instrucțional al stilului tehnic, mai cu seamă că, în prezent, orice bun de uz casnic și personal, de la semipreparate la medicamente, este însoțit de un ghid textual din ce în ce mai detaliat, în care sunt cuprinse instrucțiunile de utilizare. Pentru iubitorii de literatură, străvechea Mesopotamie este tărâmul de legendă al regelui Ghilgameș, dar nu este mai puțin adevărat că istoria începe la Sumer (Noah Kramer) și nu sunt mulți cei ce astăzi mai iau aminte la amănuntul că împărțirea anului în 12 luni este o născocire sumeriană, după cum s-a uitat și că micile texte care ne îndrumă să gătim au un tipar compozițional aproape neschimbat de peste patru mii de ani. Dubla segmentare a rețetelor culinare, constând din partea referitoare la denumirea produsului și partea privind modalitatea de preparare a acestuia, a fost primenită abia în a doua jumătate a secolului al XIX-lea, prin izolarea secțiunii de înșiruire a ingredientelor. În prezent, rețetele incluse în cărțile de bucate evidențiază trei izotopii textuale: a) enumerativă, identificabilă mai cu precădere în secvența dedicată prezentării ingredientelor; b) procedurală, materializată în îndrumările de preparare redate prin verbe dinamice de tipul a lua, a pune, a tăia, a fierbe, a prăji etc. și c) instrucțională (comentativă), cuprinzând aprecieri, explicații, sfaturi și recomandări privind ustensilele și tehnicile optime de gătit. Mai mult decât atât, rețetele de gătit pot fi împărțite în două clase, rețetele de uz comun și cele destinate profesioniștilor, însă această graniță tinde să devină din ce în ce mai difuză, pe măsură ce gătitul a căpătat rol de divertisment, funcție întreținută mai cu seamă prin programe și concursuri de televiziune cu profil culinar, grație cărora se popularizează cunoștințe din ce în ce mai specializate referitoare la resursele, mijloacele și tehnicile optime de a pregăti un anumit preparat. În aceste emisiuni, care ar fi provocat dezgustul cetățenilor romani împătimiți de luptele cu gladiatori, rețetele de gătit sunt adesea integrate în „felii de viață”, adică în montaje narative cu evidentă încărcătură persuasivă, prin care se urmărește co-interesarea și creșterea audienței. „Rețeta” are, fără îndoială, succes, din moment ce, în România, astfel de producții televizuale sunt urmărite de aproape 1,5 milioane de telespectatori/minut, în timp ce documentarele difuzate în emisiunea „Teleenciclopedia”, cel mai longeviv program românesc de popularizare a științei, sunt urmărite, în medie, de 400.000 de telespectatori/minut. Se împlinește, parcă, vorba lui Creangă: „pe la noi, cine are bani bea și mănâncă, iară cine nu, se uită și rabdă”.